text: Jubel over at græsrabat bliver forvandlet til motorvej   
  27 august 2016 kl. 13.12
  Den længe ønskede udvidelse af motorvej E45 mellem Skanderborg og Århus der nu bliver en realitet, får Horsens borgmester Peter Sørensen til at rose regeringen.
  - Det betyder rigtig rigtig meget for Horsens Kommune og for hele Østjylland, at den infrastruktur som vi har i motorvej E45, den bliver udvidet, så vi kan komme frem og tilbage.
  Borgmester Peter Sørensen: "Det betyder rigtig rigtig meget for Horsens Kommune"
  
  Sådan lyder det lørdag fra borgmester Peter Sørensen, der er meget tilfreds med beslutningen, som han mener er helt nødvendig hvis et af Danmarks vigtigste vækstområder, det skal fortsætte med at udvikle sig.
  I første omgang er det kun strækningen mellem Skanderborg og Århus, der bliver udvidet med et ekstra spor ved at inddrage en del af midterrabatten , men Peter Sørensen håber og understreger, at der på sigt er behov for en udvidelse af hele motorvejsstrækningen fra Randers til Vejle.
  